Lidl

náhľad|Slovenská centrála na Ružinovskej 1/e v Bratislave
náhľad|Lidl v Európe
náhľad|Obchodný dom Lidl v Prešove
**Lidl** je nemecká maloobchodná sieť, ktorá pôsobí vo viacerých štátoch Európy. Zaoberá sa predajom hlavne potravinárskeho a spotrebného tovaru. V Európe je najväčším a na svete druhým najväčším (po *[[Aldi]]*) diskontným obchodným reťazcom. Na Slovensku patrí do prvej trojice najväčších obchodných reťazcov spolu s Kauflandom, ktorý je tiež súčasťou rovnakej skupiny Schwarz-Gruppe.

## História
Skupinu Lidl Stiftung & Co. KG oficiálne založili v roku 1973 v nemeckom meste Neckarsulm, kde sídli dodnes. Zakladateľ Dieter Schwarz (* 24. sept 1939) je synom Josefa Schwarza, ktorý obchodoval s potravinami už od roku 1930. V roku 1973 kúpil Schwarz za 1 000 mariek práva na názov *Lidl* od vtedy už penzionovaného spoločníka svojho otca *Lidla* (aj preto, aby zabránil rečiam o „čiernom obchode“ vo svojom „SchwarzMarkte“). Otvoril tak prvú diskontnú predajňu v nemeckom meste Ludwigshafen, ktorá mala troch zamestnancov. Postupné rozširovanie viedlo k počtu až 3 100 predajní po celom Nemecku v roku 2010. Už začiatkom 90. rokov začal Lidl budovať sieť predajní aj mimo Nemecka. V roku 2016 mal Lidl v Európe viac ako 10 000 predajní a plány na expanziu aj za oceánom.  

Podnikateľská skupina Schwarz-Gruppe prevádzkuje aj sieť supermarketov Kaufland. Obidve siete patria do „Top 10“ maloobchodných sietí predajní potravín na nemeckom, ako aj slovenskom trhu. Obrat skupiny za rok 2012 predstavoval iba v Nemecku sumu 27 miliárd €. Celkový počet zamestnancov k roku 2012 predstavoval 98 821. V roku 2018 bol už obrat Schwarz-Gruppe 100 miliárd € s počtom zamestnancov 430 000.  V roku 2021 tieto čísla ešte rástli a vyšplhali sa na ročný obrat 125 miliárd € s pobočkami vo viac ako 30 krajinách, ktoré zamestnávali okolo pol milióna ľudí. 

Lidl (a Kaufland) získal pôžičku od Svetovej banky a Európskej banky pre obnovu a rozvoj vo výške 900 miliónov dolárov na expanziu do strednej a východnej Európy, ktorej cieľom malo byť vytvoriť pracovné miesta, otvoriť nové trhy pre lokálnych výrobcov a priniesť „dobrú kvalitu za dostupnú cenu“ chudobným zákazníkom, a to napriek tomu, že Dieter Schwarz je jedným z najbohatších ľudí sveta s odhadovaným majetkom 21 miliárd dolárov.

V júni 2017 spoločnosť Lidl otvorila prvých desať amerických obchodov v štátoch Virginia, Severná Karolína a Južná Karolína (so sloganom *Rethink Grocery*). V marci 2018 bolo pobočiek 50. Lidl takto reagoval na rozširovanie svojho konkurenta Aldi Juh v Spojených štátoch. Zámer mať do roka 100 predajní v USA sa zatiaľ nenaplnil, keď koncom apríla 2019 mali len 67 predajní. V novembri 2018 oznámil Lidl plány na získanie 27 obchodov siete Best Market v New Yorku a New Jersey, ktoré následne aj uskutočnil. V decembri 2018 otvoril Lidl svoju prvú pobočku v New Yorku, v centre Staten Island Mall. Spoločnosť pokračovala v expanzii po východe USA a do konca roka 2020 mala viac ako 100 obchodov. V auguste 2020 Lidl oznámil, že do konca roka 2021 plánuje otvoriť v USA ďalších 50 obchodov. V roku 2018, v čase expanzie do USA, mal Lidl celkovo 12 000 predajní.  

## Lidl na Slovensku
Od začiatku pôsobenia spoločnosti Lidl na Slovensku v roku 2004 bolo centrálne vedenie spoločnosti pre slovenský trh spolu s českým v Prahe. V roku 2012 slovenská časť Lidlu zavŕšila proces osamostatňovania a etablovala svoju centrálu v Bratislave.

### História Lidla na Slovensku
Lidl je na slovenskom trhu od roku 2004, prvú predajňu otvoril v septembri na Galvaniho ul. v Bratislave. V rovnaký deň pribudlo na Slovensku 14 nových obchodov. Do konca roka 2004 Lidl mal 41 predajní. V decembri 2011 mal Lidl 120 otvorených predajní. V roku 2012 postavil Lidl za predajňou na Ružinovskej 1/E v Bratislave polyfunkčnú budovu, kde má táto spoločnosť od apríla 2012 na Slovensku vlastné vedenie. V auguste 2019 Lidl otvoril v Ilave nový koncept predajní Outlet, kde sa predáva iba spotrebný tovar. V júni 2021 Lidl otvoril druhý outlet v Liptovskom Hrádku.

### Vedenie, organizácia, zamestnanci
Na Slovensku sa skupina etablovala v septembri 2004 (ako Lidl Slovenská republika, v. o. s.) otvorením svojich prvých 14 predajní (v Česku už o rok skôr). V roku 2024 mal Lidl na Slovensku 164 (v roku 2018  131, v roku 2017 129, v roku 2016 126 , 2015 124 , v roku 2014 123) predajní, ktoré sú zásobované z troch logistických centier v Seredi, Nemšovej a v Záborskom pri Prešove. 

Do roku 2014 preinvestoval Lidl na Slovensku 420 miliónov €. Patrí k najväčším zamestnávateľom na Slovensku, keď v septembri 2014 zamestnával 3 600 a vo februári 2016 už 4 000 a v roku 2022 viac ako 6000 zamestnancov. Od februára 2023 Lidl a Kaufland spoločne zamestnávali okolo 13 300 pracovníkov, čím sa Schwarz-Gruppe stal najväčším zamestnávateľom v slovenskom maloobchode.

Centrálne vedenie pre slovenský a český trh sídlilo najprv v Prahe. Od roku 2011 sídli slovenská centrála v bratislavskom Ružinove a v roku 2016 v nej pracovalo viac ako 190 zamestnancov v oblastiach: predaj, nákup, administratíva, logistika, centrálne služby a expanzia. V lete 2016 sa generálnym riaditeľom spoločnosti Lidl Slovenská republika, v. o. s., a konateľom Lidl Holding Slovenská republika, s. r. o., stal Matúš Gála, ktorý vystriedal Stanislava Čajku. Novou generálnou riaditeľkou Lidl Slovenská republika sa od marca 2023 stala Zita Szlavikovics. Adam Miszczyszyn, ktorého nahradila, bude od apríla 2023 viesť Lidl v Česku. Miszczyszyn prišiel do slovenského Lidla v máji 2022, keď vymenil Matúša Gálu, ktorý sa presunul do Lidl Belgicko a Luxembursko.  Ivan Udiljak (pracovné skúsenosti v Lidl v Chorvátsku a Slovinsku) v auguste 2024 nahradil Z.&nbsp;Szlavikovicsovú.

### Postavenie na slovenskom trhu a konkurencia
Po Nežnej revolúcii v roku 1989 sa prvým zahraničným potravinovým maloobchodným reťazcom, ktorý otvoril predajne na Slovensku, stala v roku 1993 Billa. Lidl spolu s Kauflandom (na Slovensku od roku 2000), ktorý je tiež súčasťou rovnakej skupiny Schwarz-Gruppe, súperili na Slovensku o získanie pozície trhovej jednotky s Tescom, ktoré pôsobilo na Slovensku v čase vzniku Lidla už 8 rokov (Tesco v roku 1996 odkúpilo sieť obchodných domov Kmart, ktorý u nás a v Česku pôsobil už od roku 1992). Do roku 2014 preinvestoval Lidl na Slovensku 420 miliónov € a začal ohrozovať postavenie Tesca. Na Slovensku totiž neexistuje okrem Billy (skupina REWE Group) ďalšia medzinárodná konkurencia moderných supermarketov, ako sú *Penny ([[Penny Market]]), [[Albert (reťazec)|Albert]]* ako v Česku.

Tržby aj zisky Lidlu rástli tak, že v roku 2020 predbehol v tržbách bývalú dlhodobú jednotku na trhu Tesco, ktorému naopak tržby v rovnakom období klesali alebo stagnovali. Rovnaké poradie v maloobchode (Lidl, Tesco, Kaufland, Billa, Metro) bolo aj v roku 2021 keď tržby Lidla boli 1 653 540 000 € a zisk 147 382 000 €. Lidl sa udržal pred Kauflandom aj v roku 2023, keď jeho celkové výnosy boli 2 102 653 000 € a zisk 159 989 000 €.

Ako potenciálna konkurencia Lidlu sa javí poľský reťazec Biedronka (súčasť portugalského Jerónimo Martins), ktorá sa chystá na vstup na Slovensko. Jej obrat bol v roku 2017 viac ako trojnásobný oproti Lidlu (2,97 mld. euro) avšak svojím zameraním aj na menšie prevádzky s plochou do 500 metrov štvorcových bude konkurovať skôr Coop Jednote.

### Významné udalosti v histórii

* September 2004 – začiatok pôsobenia spoločnosti Lidl na Slovensku pod vedením z Prahy.
* V roku 2012 slovenská časť Lidlu sa osamostatnila a etablovala svoju centrálu v Bratislave.
* V roku 2014 Lidl predával podľa ministra Jahnátka najmenej slovenských potravín spomedzi reťazcov sledovaných Ministerstvom hospodárstva SR. Lidl reagoval aj tak, že sa zameriava na pomoc slovenským výrobcom tým, že im pomáha s expanziou do zahraničia. V roku 2016 umiestnilo prostredníctvom Lidla až viac ako štyridsať dodávateľov zo Slovenska svoj tovar na zahraničné trhy, a to v celkovej hodnote 37,5 milióna eur.
* V roku 2015 mala spoločnosť Lidl Slovenská republika, v. o. s., hospodársky výsledok pred zdanením 88,4 miliónov €. V roku 2016 mala prvýkrát tržby vyššie ako miliardu (1,044 mld.) € a oproti roku 2015 zvýšila zisk o 15 % na 97,23 miliónov €.
* V roku 2015 nemecké vedenie rozhodlo o zmene štýlu predajní. Na Slovensku boli ako prvé otvorené tri predajne nového štýlu (napr. Pezinok). V roku 2015 Lidl začal expanziu do USA.
* Lidl v roku 2016 mierne znížil výdavky na reklamu na 22,7 milióna eur; naopak, až o pätinu (na 63,6 milióna eur) mu stúpli náklady na mzdy a odvody, do ktorých sa premietlo zvyšovanie platov personálu. V priebehu roku 2017 dosiahol priemerný mesačný plat na pozícii predavač-ka / pokladník-čka 771 €.
* V roku 2017 vybudoval Lidl koncernové logistické centrum pre elektronický obchod v Plzni a v septembri 2017 otvoril v Česku svoj prvý internetový obchod v strednej a východnej Európe (v rámci spoločnosti Lidl).
* 23. októbra 2017 bola otvorená 129. predajňa Lidl v obchodnom centre Cassovia v Košiciach.  S rozlohou predajnej plochy 1400 m2 patrí medzi tie väčšie.
* V júni 2019 otvoril Lidl v Ilave netradičnú predajňu – svoj prvý nepotravinový outlet.  O pol roka neskôr (25. januára 2020) bola predajňa zatvorená. Lidl 24. júna 2021 otvoril v Tornali 151. predajňu, aktuálne sa nachádza v 92 slovenských mestách. Koncom roka 2021 boli otvorené dve ďalšie predajne – v novej bratislavskej autobusovej stanici Nivy a v Moste pri Bratislave.
* 7. októbra 2019 spustil Lidl na Slovensku vlastný e-shop na doméne lidl-eshop.sk. Zameriava sa výhradne na predaj spotrebného tovaru s možnosť vrátiť tovar do 30 dní zadarmo.
* V lete 2021 prevádzkoval Lidl šesť elektronabíjačiek, na ktorých sa súčasne nabíjať dve vozidlá. Do konca roku 2021 zvýši Lidl počet nabíjacích staníc aspoň trojnásobne.
* V roku 2022 je na Slovensku 156 predajní, ktoré zásobujú tri logistické centrá v Nemšovej, Prešove a Seredi a dve outletové predajne. Spoločnosť zamestnáva viac ako 6000 zamestnancov.
* V decembri 2022 mal Lidl 158 otvorených predajní.
* Od 22. júna 2023 mal Lidl 164 predajní a viac ako 6 000 zamestnancov. 
* 28. novembra 2024 otvoril Lidl svoju 167. kamennú predajňu na Slovensku. V roku 2023 pribudli predajne v Michalovciach na Sobraneckej ceste, Pezinku, Martine a na bratislavských Zlatých pieskoch. V roku 2024 to zatiaľ boli tiež 4 predajne: v Považskej Bystrici, v bratislavskej Rači, v Rimavskej Sobote a v novembri 2024 v Prešove na Vihorlatskej ulici.
* Lidl plánuje svoju sieť ďalej rozširovať a zaujíma sa aj o nové lokality v menších mestách od 2 000 obyvateľov (takýchto miest je na Slovensku, podľa sčítania v roku 2023, len 139).
* Lidl a Kaufland prevádzkovali spoločne k 28. februáru 2023 dovedna 239 predajní (164 + 75) a zamestnávali spolu 13 300 pracovníkov, čím predbehli aj Coop Jednotu, predtým dlhodobo najväčšieho zamestnávateľa v maloobchode.
* Lidl počas svojej 20-ročnej existencie na Slovensku zaplatil na daniach takmer 3 miliardy eur.

## Marketing

### Marketingové slogany

* U nás si nemusíte vyberať medzi kvalitou a cenou (2016).
* Kvalita za dostupné ceny (dámske šortky) 
* Špičková kvalita za rozumné ceny (náradie Parkside)
* Super kvalita za super cenu
* Lidl super ceny (leták)
* Každý deň nízke ceny (leták)
* Lidl Plus, ceny mínus (vernostná aplikácia)
* Na ceste k lepšiemu zajtrajšku (výsadba stromčekov)
* Líder nízkych cien

### Letáky
Letáky Lidl vychádzajú pravidelne každý týždeň. Sú tematické (najčastejšie zamerané na krajiny) a okrem potravinárskych výrobkov ponúkajú aj ponuku ďalšieho nepotravinárskeho spotrebného tovaru – drogériu, oblečenie, obuv, športové vybavenie, záhradné náradie a pod. V roku 2018 Lidl prešiel z letáku tlačeného vo formáte A3 na rozmer A4.  Od prvého mája 2019 majú reťazce povinnosť uvádzať vo svojich letákoch minimálne polovicu výrobkov slovenského pôvodu.  Aj z tohto dôvodu Lidl rozšíril leták o 8 strán ale znížil jeho náklad. V auguste 2019 zastavil anonymnú distribúciu letákov do schránok na južnom Slovensku, presnejšie v oblasti, do ktorej patrí viac ako štyridsiatka predajní a sú zásobované z logistického centra v Seredi. 

### Web
Lidl sa celkom úspešne (v posledných rokoch bol Lidl v Google Trends na čele vo vyhľadávaní na webe vo viacerých kategóriách v Česku aj Slovensku) motivovať zákazníkov k využívaniu internetu (k odoberaniu elektronických newslettrov, sledovaniu ponúk na webovej stránke, facebookovom profile či v Lidl aplikácii  ). 

Jednou z foriem reklamy spustenej v septembri 2013, smerujúcej hlavne na web, je takzvaný súboj kuchárov Paulus vs. Ihnačák. V marci 2014 k nim pribudla moderátorka ranného vysielania na Markíze Adriana Poláková (Cukráreň). V roku 2016 z dvoch kuchárov zostal len ten slovenský (Ihnačák). Po skočení trojročnej zmluvy nahradila Polákovú v marci 2017 Veronika Bušová. 

Lidl Plus (aplikácia od roku 2020) a Lidl online shop (e-shop na webe alebo aplikácia) sú novšie vernostné a predajné kanály.  

### Marketingové výdaje
Podľa analýzy firmy TNS bol v roku 2013 Lidl šiestym najväčším zadávateľom reklamy na Slovensku s objemom viac ako 20 miliónov €. Podľa rovnakého zdroja bol Lidl v roku 2014 s najväčším nárastom (33%) a výdajmi 27 miliónov už 4. v poradí (za telekomunikačnými operátormi). Podľa Stratégie s výdajmi 25 miliónov za prvých 10 mesiacov je Lidl bol najväčším inzerentom na Slovensku v roku 2015 a zostal ním aj v roku 2016 s výdajmi na reklamu vo výške 22,7 milióna eur.

V roku 2024 sa Lidl stal generálnym partnerom Slovenského futbalového zväzu. 

## Privátne značky
V roku 2023 slovenské vedenie Lidl deklaruje, že sa ešte viac sústredí predovšetkým na privátne značky, ktorých podiel v predaji už v roku 2022 predstavoval 80%. Spoločnosť používa nasledovné (a ďalšie) súkromné (privátne) značky, ktoré na prvý 
pohľad nemajú nič spoločné so značkou Lidl:

* syry Bluedino,
* mäsové výrobky Dulano a Pikok,
* minerálne vody a limonády Saguaro,
* mliečne výrobky Pilos a Fruit Jumbo,
* kozmetika Cien,
* pracie prostriedky Formil,
* čistiaci prostriedok W5,
* elektronika Silvercrest,
* náradie Parkside,
* módne značky Lupilu, Esmara a Livergy.
* šport Crivit
* náradie, záhrada Florabest a ďalšie.
Od roku 2021 reťazec predáva sortiment aj pod vlastnou slovenskou značkou Slovenskô, ktorá zahŕňa produkty výhradne od slovenských výrobcov.

## Spoločenská zodpovednosť
V rámci svojej politiky spoločenskej zodpovednosti (Corporate Social Responsibility) Lidl organizuje alebo podporuje rôzne aktivity medzi nimi napríklad:

* Voda pre stromy | Lidl Les
* Vzdelávanie a kariéra:
** Lidl v roku 2015 otvoril tzv. "Retail Academy" v spolupráci s Obchodnou fakultou Ekonomickej univerzity v Bratislave a v októbri 2019 v spolupráci s Fakultou ekonomiky a manažmentu Slovenskej Poľnohospodárskej univerzity v Nitre. Obsahom je možnosť vypracovať bakalársku prácu s podporou Lidl konzultanta a vo vyšších ročníkoch možnosť absolvovania platenej stáže.  Lidl ponúka miesta aj čerstvým absolventov (trainee program). 
** Lidl sa dlhodobo angažuje aj v duálnom vzdelávaní stredoškolákov a v roku 2019 ponúka takúto možnosť na jedenástich školách. 
** Lidl ponúka celé vysokoškolské štúdium v Nemecku na vysokej škole Duale Hochschule Baden – Württemberg v Heilbronne.

## Ocenenia

* Top Employer Slovensko a Top Employer Europe. Medzinárodný nezávislý holandský inštitút CRF 
* Ocenenie Qudal 2020/2021. QUality meDAL je projekt švajčiarskej organizácie ICERTIAS - International Certification Association GmbH. 
* Mastercard Obchodník roka v kategórií Obchodník s potravinami 2014, 2015, 2016, 2017, 2018, 2019, 2020, 2021

## Kritika

* V júli 2017 Lidl čelil sťažnosti fyzickej osoby, okres Dunajská Streda, na kampaň „Lidl - Mäsiarova čerstvá porcia“. 2. augusta 2017 Arbitrážna komisia Rady pre reklamu (AK RPR) zverejnila nález, že táto reklamná kampaň je v rozpore s ustanoveniami čl. 14 ods. 1 písm. a), čl. 14 ods. 2 a čl. 17 Etického kódexu reklamnej praxe. AK RPR usúdila, že tvrdenia Lidla z kampane nemožno považovať za etické. Tiež preto, že aj keď reťazec nespomína priamo konkrétne značky, „diskreditácia“ voľne predávaného mäsa nie je podľa komisie v poriadku – reťazec vytvára dojem, že spotrebiteľ má mať obavu pri nákupe takéhoto typu výrobkov.
* V septembri 2017 Lidl v letákoch odstránil z gréckych kostolov kríže.

## Referencie

## Iné projekty

## Externé odkazy
* Stránky spoločnosti
* Recepty zo súboja kuchárov
*https://www.lidl-shop.sk/

Kategória:Obchodné reťazce na Slovensku
Kategória:Maloobchodné podniky
Kategória:Podniky založené v 1930